[{"text_idx": "#000000", "text": "Dwy ge\u0302m i fynd tan yr hollt ac mae\u2019n benwythnos tyngedfennol yn Uwch Gynghrair Cymru gyda Pen-y-bont, Y Barri a Chaernarfon yn gobeithio selio eu lle yn yr hanner uchaf."}, {"text_idx": "#000001", "text": "Mae Pen-y-bont o fewn trwch blewyn i sicrhau lle yn y Chwech Uchaf, ac mae\u2019n bosib iawn y bydd bechgyn Rhys Griffiths yn selio eu lle ddydd Sadwrn."}, {"text_idx": "#000002", "text": "Mae\u2019r Chwech Uchaf yn bendant allan o afael Aberystwyth, ond cystadlu am y gemau ail gyfle fydd y nod i griw Ceredigion erbyn hyn, yn enwedig gan bod Hwlffordd (7fed) wedi penderfynu nad ydyn nhw am geisio am drwydded Ewropeaidd y tymor yma."}, {"text_idx": "#000003", "text": "Mae wedi bod yn amhosib gwahanu\u2019r ddau di\u0302m yn eu pedair ge\u0302m flaenorol, dwy ge\u0302m gyfartal a buddugoliaeth yr un gyda\u2019r ddau glwb yn methu sgorio mwy nag unwaith mewn ge\u0302m (Pen 1-1 Aber, Aber 0-1 Pen, Aber 1-0 Pen, Pen 1-1 Aber)."}, {"text_idx": "#000004", "text": "Yn dilyn rhediad arbennig o 14 ge\u0302m heb golli, mae\u2019r Bala bellach wedi colli dwy ge\u0302m gynghrair yn olynol am y tro cyntaf ers Ionawr 2020, ac mae ti\u0302m Colin Caton wedi syrthio 15 pwynt y tu o\u0302l i\u2019r ceffylau blaen, Cei Connah."}, {"text_idx": "#000005", "text": "Bydd Y Barri\u2019n gobeithio manteisio ar gyfnod gwael Y Bala, a gall buddugoliaeth i\u2019r Dreigiau sicrhau eu lle yn yr hanner uchaf a\u2019r gemau ail gyfle."}, {"text_idx": "#000006", "text": "Mae pedair ge\u0302m Y Barri ers ail-ddechrau\u2019r tymor wedi gorffen yn 1-0 (ennill 2, colli 2), ond roedd hi\u2019n grasfa i griw Gavin Chesterfield yn y ge\u0302m gyfatebol \u2018no\u0302l ym mis Hydref gyda Chris Venables yn taro hatric yn yr hanner cyntaf ar Faes Tegid (Y Bala 4-0 Y Barri)."}, {"text_idx": "#000008", "text": "Cafwyd datganiad annisgwyl gan Hwlffordd yr wythnos diwethaf wrth i\u2019r clwb gyhoeddi na fyddan nhw\u2019n cystadlu am le\u2019n Ewrop y tymor yma gan nad oes gan y rheolwr Wayne Jones y cymhwysterau priodol, a bod yr Adar Gleision ddim yn barod i benodi rhywun yn ei le."}, {"text_idx": "#000009", "text": "Un clwb fydd efallai\u2019n gallu manteisio ar hynny ydi\u2019r Drenewydd, sydd wedi colli\u2019r cyfle ar gyrraedd y Chwech Uchaf, ond bydd yn llygadu\u2019r 7fed safle yn ail ran y tymor."}, {"text_idx": "#000010", "text": "Bydd Hwlffordd yn dal i anelu i gyrraedd y Chwech Uchaf er mwyn sicrhau eu lle\u2019n y gynghrair ar gyfer y tymor nesaf, ond dyw\u2019r Adar Gleision heb ennill dim un o\u2019u pum ge\u0302m ddiwethaf oddi cartref yn erbyn Y Drenewydd ers 2008."}, {"text_idx": "#000012", "text": "Wedi tair colled yn olynol, heb sgorio go\u0302l, roedd \u2018na ryddhad i di\u0302m Neil Gibson ddydd Sadwrn wrth i\u2019r Fflint sicrhau buddugoliaeth annisgwyl oddi cartref ym Mhen-y-bont."}, {"text_idx": "#000013", "text": "Ond fydd hi\u2019n her anoddach i hogiau Cae-y-Castell y penwythnos yma wrth iddyn nhw baratoi i groesawu\u2019r Seintiau a sgoriodd 10 go\u0302l yn eu herbyn yn gynharach yn y tymor."}, {"text_idx": "#000014", "text": "Mae\u2019r Seintiau wedi llithro chwe phwynt y tu o\u0302l i Gei Connah ar y copa, a bydd cewri Croesoswallt yn benderfynol o gau\u2019r bwlch hynny brynhawn Sadwrn."}, {"text_idx": "#000016", "text": "Mae Caernarfon yn mwynhau cyfnod o saith ge\u0302m heb golli, a gallai buddugoliaeth yn erbyn y myfyrwyr brynhawn Sadwrn selio lle\u2019r Cofis yn y Chwech Uchaf (yn ddibynnol ar ganlyniad Hwlffordd yn erbyn Y Drenewydd)."}, {"text_idx": "#000017", "text": "Mae\u2019r Caneris wedi gorffen yn y Chwech Uchaf yn eu dau dymor ers eu dyrchafiad yn o\u0302l i\u2019r uwch gynghrair yn 2018, a bydd Huw Griffiths yn disgwyl dim llai na chael cyflawni hynny eto yn ei dymor llawn cyntaf wrth y llyw."}, {"text_idx": "#000018", "text": "Met Caerdydd sydd a\u0302\u2019r record ymosodol salaf yn y gynghrair (15 go\u0302l mewn 20 ge\u0302m) a dyw ti\u0302m Christian Edwards heb ennill mewn saith ge\u0302m (colli 5, cyfartal 2)."}, {"text_idx": "#000019", "text": "Bydd uchafbwyntiau holl gemau\u2019r penwythnos i\u2019w gweld ar Sgorio nos Lun am 17:30."}]